次韵子瞻遊徑山
作者：蘇轍
朝代：宋

paragraphs: 去年渡江愛吳山，忽忘蜀道輕秦川。
錢塘後到山最勝，下枕湖水相縈旋。
坐疑吳會無復有，扁舟屢出凌濤淵。
今秋復入徑山寺，勢壓衆嶺皆摧顛。
連峰沓嶂不知數，重重相抱如青蓮。
散爲雲霧翳星斗，聚作潭井藏蜿蜒。
欽翁未到人迹絕，千里受記來安禪。
荒榛野草置茅屋，坐令海賈輸金錢。
至今傳法破煩惱，飽食過客容安眠。
解裝投錫不復去，紛紛四合來烏鳶。
或言此處猶未好，海上人少無煩煎。
天台雁蕩最深秀，水驚石瘦尤清便。
青山獨往無不可，論說好醜徒紛然。
終當直去無遠近，藤鞋竹杖聊窮年。